মালদা ,২ নভেম্বর : অসমে জঙ্গি গোষ্ঠীর আক্রমণে পাঁচ বাঙালিকে গুলি করে হত্যার ঘটনায় তীব্র প্রতিবাদ জানিয়ে ধিক্কার মিছিল করল তৃণমূল কংগ্রেস।এই ধিক্কার, প্রতিবাদ মিছিলের মধ্যেই স্লোগান তোলা হয় বিজেপিকে ক্ষমতাচ্যুত করার। শুক্রবার বিকালে গোটা রাজ্যের পাশাপাশি মালদাতে তৃণমূল কংগ্রেসের নেতা কর্মীরা অসমের গনহত্যা কান্ডের ঘটনায় প্রতিবাদ ও ধিক্কার মিছিল বের করেন।এদিন এর প্রতিবাদ মিছিলে অংশ নেন জেলা তৃণমূল কংগ্রেসের সভাপতি ডা: মোয়াজ্জেম হোসেন,মালদা জেলা তৃণমূল কংগ্রেসের কার্যকরী সভাপতি বাবলা সরকার, মালদা জেলা পরিষদের সদস্যা প্রতিভা সিংহ , ইংরেজবাজার পৌরসভার কাউন্সিলর শুভময় বসু, কাউন্সিলর শুভদীপ সান্যাল, মালদা জেলা মহিলা তৃণমূল কংগ্রেসের নেত্রী চৈতালি সরকার প্রমূখ । জেলার বিভিন্ন প্রান্ত থেকে হাজার হাজার মানুষ এই প্রতিবাদ ও ধিক্কার মিছিলে সামিল হয়েছিলেন।এই মিছিল মালদা শহর পরিক্রমা করে মিছিলে একটাই স্লোগান ছিল বাঙালী হত্যাকারী বিজেপিকে অবিলম্বে জাতপাতের রাজনীতি ছাড়ার বার্তা এবং ভারত ছাড়ো।